এয়িনরুঙেন আন ডি জুকুনফ্ট
এয়িনরুঙেন আন ডি জুকুনফ্ট: Ungelöste Rätsel der Vergangenheit (আক্ষ. 'ভবিষ্যতের স্মৃতি: অতীতের অমীমাংসিত রহস্য') হল সুইস লেখক এরিক ফন দানিকেন রচিত ১৯৬৮ সালের জার্মান ভাষার একটি বই। এটি মাইকেল হেরন মূল জার্মান থেকে চ্যারিয়ট্‌স অব দ্য গড্‌স? আনসলভড মিস্ট্রিজ অব দি পাস্ট শিরোনামে ইংরেজি ভাষায় অনুবাদ করেছিলেন। পরে ১৯৭৮ সালে অজিত দত্ত এটি দেবতা কি গ্রহান্তরের মানুষ? শিরোনামে ইংরেজি ভাষা থেকে বাংলা ভাষায় অনুবাদ করেন। এটি এই অনুমানের অবতারণা করে যে বহু প্রাচীন সভ্যতার প্রযুক্তি এবং ধর্মগুলি প্রাচীন মহাকাশচারীদের মাধ্যমে আগত, যাদের দেবতা হিসেবে উল্লেখ করা হয়েছে। প্রকাশনার প্রথম খসড়াটি বিভিন্ন প্রকাশকদের দ্বারা প্রত্যাখ্যান করা হয়েছিল। বইটি ব্যাপকভাবে এর সম্পাদক, উইলহেম রগার্সডর্ফ (জার্মান চিত্রনাট্যকার উইলহেম উটারম্যানের ছদ্মনাম) দ্বারা পুনর্লিখন করা হয়েছিল।